Informácia o možnostiach ukončenia nájomného vzťahu v objekte, v ktorom sídli 
                      Ministerstvo výstavby a regionálneho rozvoja Slovenskej republiky

          Zákonom č. 37/2010 Z. z. sa s účinnosťou od 1. júla 2010 novelizuje zákon č. 575/2001 Z. z. o organizácii činnosti vlády a organizácii ústrednej štátnej správy tak, že sa zrušuje Ministerstvo výstavby a regionálneho rozvoja Slovenskej republiky s tým, že jeho pôsobnosť podľa doterajších všeobecne záväzných právnych predpisov prechádza na Ministerstvo hospodárstva a výstavby Slovenskej republiky, Ministerstvo vnútra Slovenskej republiky, Ministerstvo pôdohospodárstva, životného prostredia a regionálneho rozvoja Slovenskej republiky  a Úrad vlády Slovenskej republiky v oblastiach, ktoré novela zákona č. 575/2001 Z. z. presne vymedzuje. 

          Ministerstvo výstavby a regionálneho rozvoja Slovenskej republiky ako ústredný orgán štátnej správy zanikne dňa 1. júla 2010.  Preto je potrebné ukončiť aj niektoré jeho zmluvné záväzky s inými subjektmi. Ide predovšetkým o zmluvu o nájme nebytových priestorov, ktorú Ministerstvo výstavby a regionálneho rozvoja Slovenskej republiky uzatvorilo dňa      19. januára 2005 so spoločnosťou Apollo Business Center s.r.o. na dobu určitú, a to na 10 rokov. Táto zmluva o nájme nebytových priestorov bola uzatvorená za nevýhodných podmienok pre štát vzhľadom na dobu trvania zmluvy, možnosť skončenia nájmu a predovšetkým výšku nájomného. Podľa tejto zmluvy je Ministerstvo výstavby a regionálneho rozvoja Slovenskej republiky povinné platiť základné nájomné, nájomné za parkovacie miesta ako aj prevádzkové náklady, pričom len základné nájomné za celý predmet nájmu, s výnimkou parkovacích miest, predstavuje sumu 262.476,72 € za každý štvrťrok (t.j. 3 kalendárne mesiace) nájmu a nájomné za parkovacie miesta predstavuje sumu 2.700 € plus DPH za každý štvrťrok nájmu. 

        Ministerstvo výstavby a regionálneho rozvoja Slovenskej republiky sa okrem toho zmluvne zaviazalo platiť základné nájomné od 1.januára 2006 o tri percentá  vyššie za každý nasledujúci kalendárny rok, pričom za základ pre výpočet zvýšeného základného nájomného pre nasledujúci rok sa berie vždy výška základného nájomného v predchádzajúcom kalendárnom roku, určená v EUR. 
 
       Pracovná skupina ustanovená na riešenie tohto problému, zložená zo zástupcov Ministerstva výstavby a regionálneho rozvoja Slovenskej republiky,  Úradu vlády Slovenskej republiky, Ministerstva hospodárstva Slovenskej republiky, Ministerstva vnútra Slovenskej republiky a Ministerstva pôdohospodárstva  Slovenskej republiky, sa zišla dňa 4.marca 2010.  Táto pracovná skupina na základe vyššie uvedených skutočností navrhuje vysporiadať tento nájomný vzťah výpoveďou tak, aby  bol dňom 30.júna 2010 ukončený.